Document ID: 32011D0738

SKLEP SVETA
z dne 20. oktobra 2011
o sklenitvi Sporazuma med Evropsko unijo in Švicarsko konfederacijo o zaščiti geografskih označb in označb porekla za kmetijske proizvode in živila, ki spreminja Sporazum med Evropsko skupnostjo in Švicarsko konfederacijo o trgovini s kmetijskimi proizvodi
(2011/738/EU)
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(6)(a)(v) Pogodbe,
ob upoštevanju predloga Evropske komisije,
ob upoštevanju odobritve Evropskega parlamenta (1),
ob upoštevanju naslednjega:
(1)
Sporazum med Evropsko skupnostjo in Švicarsko konfederacijo o trgovini s kmetijskimi proizvodi (2) (v nadaljnjem besedilu: Kmetijski sporazum) je začel veljati 1. junija 2002.
(2)
Člen 12 Kmetijskega sporazuma določa, da lahko katera koli pogodbenica zahteva pregled Kmetijskega sporazuma.
(3)
Sklepnemu aktu Kmetijskega sporazuma je dodana Skupna izjava o zaščiti geografskih označb in označb porekla kmetijskih proizvodov in živil.
(4)
Komisija je v imenu Unije s pogajanji dosegla Sporazum med Evropsko unijo in Švicarsko konfederacijo o zaščiti geografskih označb in označb porekla za kmetijske proizvode in živila (v nadaljnjem besedilu: Sporazum), ki z vstavitvijo nove Priloge 12 spreminja Kmetijski sporazum.
(5)
Sklep (2002/309/ES, Euratom) Sveta in Komisije glede sporazuma o znanstvenem in tehnološkem sodelovanju z dne 4. aprila 2002 o sklenitvi sedmih sporazumov s Švicarsko konfederacijo (3) določa notranji postopek za sprejetje stališča Unije o vprašanjih, ki so predmet odločitev Skupnega odbora iz člena 6(3) Kmetijskega sporazuma. Podobno bi bilo treba določiti tudi notranji postopek za oblikovanje stališča Unije glede vprašanj, vezanih na Prilogo 12 navedenega sporazuma.
(6)
Sporazum bi bilo treba odobriti v imenu Evropske unije -
SPREJEL NASLEDNJI SKLEP:
Člen 1
Sporazum med Evropsko unijo in Švicarsko konfederacijo o zaščiti geografskih označb in označb porekla za kmetijske proizvode in živila, ki spreminja Sporazum med Evropsko skupnostjo in Švicarsko konfederacijo o trgovini s kmetijskimi proizvodi se odobri v imenu Unije.
Besedilo Sporazuma je priloženo k temu sklepu.
Člen 2
Predsednik Sveta imenuje osebo(-e), ki je(so) pooblaščena(-e), da v imenu Unije deponira listino o odobritvi iz člena 3 Sporazuma, da s tem izrazi soglasje Evropske unije, da je Sporazum zanjo zavezujoč.
Člen 3
Kar zadeva vprašanja v zvezi s Prilogo 12 k Kmetijskemu sporazumu in v zvezi z dodatki k tej prilogi, stališče Unije o vprašanjih, ki so predmet sklepov Skupnega odbora za kmetijstvo iz člena 6(3) Sporazuma, v skladu s postopkom iz člena 15 Uredbe (ES) št. 510/2006 sprejme Komisija.
Člen 4
Ta sklep začne veljati na dan sprejetja (4).
V Luxembourgu, 20. oktobra 2011

Labels: 17
5
3
6
18
15